B. Bugár, podpredseda NR SR: (2004-09-23):
E. Dolník, poslankyňa: Vážený pán predsedajúci, vážený pán minister, vážené kolegyne, vážení kolegovia, asi sa budeme opakovať. Podobne ako moje predrečníčky začnem s tým, že som chcela pôvodne podať pozmeňujúci návrh k tomuto zákonu, o ktorom práve rokujeme. Takisto je samozrejmé, že nie je možné opakovať tie isté slová, takže pokúsim sa iba niekoľkými vetami povedať navyše ešte k tomu, čo predchádzajúci rečníci a moji predrečníci spomenuli. Chcela by som v prvom rade dať do pozornosti skutočne všetkým kolegom, že tento zákon, o ktorom práve rokujeme, je, možno povedať, kľúčovým zákonom medzi tými, ktoré spoločne sa týkajú fiškálnej decentralizácie. Veď predsa práve tento zákon určuje určitý spôsob prerozdeľovania tých peňazí, ktoré sú určené aj na samosprávnu činnosť, teda na tie zariadenia a školy, o ktorých my stále hovoríme – bez ohľadu na to, či sme poslanci z opozície alebo koalície –, že sú pre nás mimoriadne dôležité. Keďže ten môj pôvodný návrh, ktorý som chcela podať, je zapracovaný do toho obsiahleho návrhu, ktorý predniesol pán poslanec Horák, teda len pripomínam, o ktorom sme rokovali už v predchádzajúcich dňoch so všetkými tými ministerstvami, ktorých sa to dotýka, nebudem o tom už zvlášť hovoriť. Len by som chcela dodať ešte niekoľko aspektov, na ktoré nás upozorňujú neustále riaditelia škôl, kolegovia zo škôl, dokonca i samotní rodičia, nehovoriac už o starostoch a, samozrejme, aj poslancoch, myslím, mestských, miestnych, obecných a zastupiteľstiev vyšších územných celkov. Všetky zákony, ktoré určitým spôsobom zasahujú do života škôl a majú financovať alebo zabezpečiť zafinancovanie škôl a školských zariadení, by mali brať ohľad na takéto aspekty, ktoré vám stručne chcem pripomenúť: V prvom rade slobodu voľby pre žiakov, resp. pre ich rodičov, čo sa týka výberu školy alebo školského zariadenia. Teda mali by to byť zákony, ktoré bez ohľadu na to, či ide o zriaďovateľa ako „štát“, alebo o zariadenia alebo školy, ktoré sú financované cez krajské školské úrady, či ide o cirkevné alebo súkromné, rodič a žiak, samozrejme, by mal možnosť slobodne si vybrať z týchto zariadení. Mali by zabezpečiť pluralitu zriaďovateľov. Mali by to byť alebo mohli by to byť samosprávy, štát, cirkev, súkromný zriaďovateľ a podobne. Ďalej tieto zákony majú spravodlivo rozdeľovať finančné prostriedky cez rozpočet, cez dane a cez prerozdeľovanie týchto peňazí. No a, samozrejme, v neposlednej miere, čo úplne chápem a sama schvaľujem, nemali by tieto zákony zasahovať podstatne do samosprávnych kompetencií obcí, to znamená, nemali by byť také, ktoré priamo nariaďujú týmto obciam, aby mali doslova povedané, na čo majú tieto peniaze použiť. No a, samozrejme, v týchto zákonoch by sa mali odzrkadliť aj ďalšie aspekty, ako napr. pedagogický proces alebo určitá nedotknuteľnosť pedagogického procesu, sociálna oblasť, čo už spomínali aj predrečníčky, a, samozrejme, aj určité pracovnoprávne vzťahy, ktoré momentálne týmto zákonom neriešime. Tento zákon by mal – aby som charakterizovala jednoduchým príkladom – zabezpečiť, aby rodič si mohol slobodne zvoliť školu zriadenou obcou či cirkvou, prípadne inými zriaďovateľmi. Prípadne, ak taká v obci nie je, aby si mohol zvoliť školu alebo školské zariadenie v susednej, prípadne v ďalšej obci, ako napr. základnú umeleckú školu, jedáleň a podobne. Súčasne musí byť zaručené, aby bez toho, aby sme zasahovali do kompetencií samospráv, financie určené na školu či školské zariadenie sa dostali práve k tomu zriaďovateľovi, ktorý danú ustanovizeň zriaďuje alebo prevádzkuje. Tento cieľ sleduje návrh, aby základné umelecké školy bez ohľadu na to, ešte raz zdôrazňujem, či sú štátne, cirkevné alebo súkromné, boli financované podľa toho nášho návrhu, ktorý predniesol pán poslanec Horák, a z toho dôvodu bolo potrebné – tu len pripomeniem – navrhnúť aj zmenu v čl. I v § 2 a 3. Ďalej by som chcela vyzdvihnúť ďalší moment, myslím si, že rovnako dôležitý, ktorý rieši finančné zabezpečenie verejných školských zariadení. Spomenuli to aj niektorí ďalší predrečníci, napr. aj pán poslanec Čaplovič z opozície, i v tomto prípade ten pozmeňujúci návrh, ktorý predniesol pán poslanec Horák, rieši financovanie cez daňové úrady tak, aby nebola znevýhodnená obec, ktorá je zriaďovateľom takéhoto zariadenia, lebo financie na ich prevádzkovanie by dostával zriaďovateľ a nie obec, kde žiaci bývajú, teda v podstate podľa tohto nášho návrhu. Ľudovo povedané, peniaze idú so žiakom do tej obce, k tomu zriaďovateľovi, ktorý príslušné zariadenie prevádzkuje. No a tu by som chcela ešte pripomenúť, že bezpochyby obrovský význam bude mať nariadenie vlády, v ktorom tieto zmeny by sa mali potom, samozrejme, odzrkadľovať a tam predpokladám, že budú ešte ďalšie podrobnosti. Síce my to tu momentálne nemôžeme schváliť, ale určite budeme ešte ďalej rokovať. Ďalej ešte na záver by som chcela pripomenúť, že určite nielen ja, ale každý z nás vie, že zhruba po roku sa určite objavia aj ďalšie prípadné problémy, ktoré bude treba riešiť, ale teraz je podstatné, aby sme samotný zákon, ale aj ten príslušný pozmeňujúci návrh, ktorý predniesol pán poslanec Horák, prijali. A, samozrejme, aj ja vás žiadam, prosím vás, aby sme tento pozmeňujúci návrh spolu aj so zákonom, pokiaľ nebude pokazený ďalšími návrhmi, prijali. Ďakujem.